ועדת העבודה, הרווחה והבריאות, כנסת 18, פרוטוקול מספר 595, 2011-12-19 12:55

חיים כץ: צהרים טובים.

חיים כץ: יום שני בשבוע, כ"ג בכסלו, ה-19 בדצמבר 2011 ואני פותח את ישיבת ועדת העבודה, הרווחה והבריאות.

חיים כץ: על סדר היום הצעת חוק שירות התעסוקה (תיקון – הרחבת איסור האפליה), התשע"א-2011 של חבר הכנסת נחמן שי, דב חנין ואני לא קורא את כל רשימת חברי הכנסת שנרשמו על החוק אבל לא טרחו להיות כאן בדיון על הצעת החוק החשובה שלהם.

חיים כץ: כנראה שהם נרשמו כלאחר יד וזה לא מעניין אותם כל כך.

חיים כץ: אדוני, חבר הכנסת נחמן שי, תגיד מה שיש לך להגיד.

חיים כץ: זאת הכנה לקריאה ראשונה.

נחמן שי: אדוני היושב ראש וחברי דב חנין.

נחמן שי: אנחנו מצאנו פגם מסוים בחוק הראשון, חוק משנת 1959, חוק שירות התעסוקה, שמגדיר קבוצה של סייגים או חריגים – ומפרט אותם – שאסור לפגוע בהם בקבלת עבודה.

נחמן שי: זאת אומרת, הלשכה צריכה להציע לאנשים עבודה וצריכה להציע למקומות העבודה לקלוט אותם.

נחמן שי: בשנת 1959 הוגדר מספר מסוים של מקרים בהם אסור להפלות בהצעת עבודה.

נחמן שי: לא מקבלים את העבודה, אבל מציעים להם עבודה.

נחמן שי: אחר כך נחקק חוק יותר מפורט, בשנת 1988, וזה חוק שוויון הזדמנויות בעבודה ששלושים שנים אחר כך הוא בהחלט מעשיר אותנו במגוון יותר גדול של מקרים ובפירוט יותר גדול של מקרים שאסור לפגוע בהם בעת דרישה לעבודה והצעה לעבודה.

נחמן שי: על הלשכות נאסר למנוע את ההצעה מאותם אנשים, נשים וגברים.

נחמן שי: אנחנו מציעים פירוט שלקוח מהחוק השני שכבר עבר במדינת ישראל ולהחיל אותו גם על החוק הראשון ובכך להרחיב את המקרים שאסור לפגוע במבקשי העבודה ועושים זאת בצורה הרבה יותר רחבה כי בינתיים העולם שלנו הועשר יותר ומגוון יותר.

נחמן שי: לכן אנחנו מיישרים קו של החוק משנת 1988 עם החוק מ-1959.

חיים כץ: תודה רבה.

חיים כץ: חבר הכנסת דב חנין.

דב חנין: תודה רבה אדוני היושב ראש.

דב חנין: אני כמובן מצטרף לכל דבריו של חברי חבר הכנסת נחמן שי.

דב חנין: אני רק רוצה להוסיף ולומר שאני חושב שהחוק הזה הוא חוק חשוב.

דב חנין: חוק שירות התעסוקה, כפי שאמר חבר הכנסת שי, הוא חוק מאוד מיושן, יש לנו היום חוק מודרני, חוק שוויון הזדמנויות בעבודה.

דב חנין: חוק שוויון הזדמנויות בעבודה חל על מעסיקים פרטיים ולכן מכוח קל וחומר, את מה שאנחנו מחילים על המעסיקים הפרטיים, בוודאי ובוודאי אנחנו צריכים להחיל על המדינה ועל שירות התעסוקה.

דב חנין: זאת אומרת, אם יש איסורים יותר רחבים של אפליה שחלים היום על האנשים הפרטיים, בוודאי שהאיסורים האלה צריכים לחול גם על המדינה.

דב חנין: לכן אדוני היושב ראש אני חושב שזה חוק שהוא מאוד נכון, מאוד ראוי, מאוד מתקדם ואני מציע שנאשר אותו.

חיים כץ: הגורמים השלטוניים.

מיכאל דור: אנחנו מתנגדים לכל סוג של אפליה.

חיים כץ: אנחנו נקריא את החוק.

נועה בן-שבת: אדוני, רק אם אפשר להבהיר עוד כמה הבהרות.

נועה בן-שבת: חוק שוויון הזדמנויות בעבודה חל על כל המעסיקים אבל הוא חל על מעסיקים שמעסיקים למעלה משישה עובדים.

נועה בן-שבת: זאת אומרת, שישה עובדים ויותר.

נועה בן-שבת: האיסור שקבוע כאן על מעביד לסרב לקבל עובד בשל אפליה או להפלות עובדים, חל גם על כל מעביד.

נועה בן-שבת: יש כאן בעצם הרחבה.

נועה בן-שבת: יש כמה שאלות.

נועה בן-שבת: אנחנו פנינו לנציבות שוויון הזדמנויות בעבודה, ואני מתפלאת שנציגה לא כאן, וגם למשרד התעשייה וגם לא קיבלנו את התייחסותם לכמה שאלות שרצינו להעלות.

חיים כץ: לקראת קריאה שנייה ושלישית נקיים דיון יותר מורכב.

נועה בן-שבת: אם אפשר, כמה שאלות.

חיים כץ: אני מעדיף שתעלי אחר כך את השאלות.

נועה בן-שבת: שלא יאמרו נושא חדש.

חיים כץ: בסדר.

חיים כץ: תעלי את השאלות אבל לא יהיו לך תשובות.

חיים כץ: איך הם יענו?

חיים כץ: הם לא כאן.

דב חנין: בימים ההם אין ממשלה בישראל.

דב חנין: זה בסדר.

נועה בן-שבת: חוק שירות התעסוקה אוסר על אפליה לרעה.

נועה בן-שבת: חוק שוויון הזדמנויות בעבודה אוסר על אפליה בכלל.

נועה בן-שבת: המילה לרעה, בהצעת החוק מוצע למחוק אותה, לא להפלות לא לטובה ולא לרעה.

נועה בן-שבת: יכול להיות שאפשר יהיה לחשוב על הנושא הזה, אם באמת נדרשת מחיקתה של המילה או לא.

נועה בן-שבת: צריך לזכור שההוראה הזאת, איסור אפליה, חל גם על לשכות פרטיות שעוסקות בתיווך של עבודה.

נחמן שי: משרדי כוח אדם.

נועה בן-שבת: עוסקות בתיווך עבודה.

נועה בן-שבת: הן לא ממשיכות להעסיק את העובדים אלא רק מתווכות.

חיים כץ: חברות השמה.

נועה בן-שבת: האיסור חל גם עליהן.

נועה בן-שבת: יכול להיות שיש לזה השלכות מסוימות.

נחמן שי: היו אנשים שטענו שהופלו לרעה בחברות השמה?

נועה בן-שבת: לא יודעת אם היו.

חיים כץ: היא מרחיבה לך את החוק.

נחמן שי: מצוין.

נועה בן-שבת: חברה יכולה לומר שהיא רוצה לעסוק רק באוכלוסייה מסוימת, באוכלוסיה מסוג מסוים, ואז יכול להיות שיש כאן עניין שצריך לחשוב עליו.

נועה בן-שבת: אני לא אומרת שכיום יש הצדקה להפעיל איסור אפליה, אבל אפשר לחשוב על זה.

נועה בן-שבת: יש עוד הוראות שקיימות בחוק שוויון הזדמנויות בעבודה כמו למשל איסור קביעת תנאים שלא ממין העניין ויש גם חזקה שקבועה לגבי דרישת מידע מפלה.

נועה בן-שבת: היא אומרת שנדרש מידע מפלה על ידי מעביד, ממילא יש חזקה שהוא היפלה.

נועה בן-שבת: האם זה נדרש כאן, האם זה מתאים כאן, יתכן שלא, יתכן שכיוון שאנחנו מצומצמים לשליחה לעבודה מתאימה מבחינת כושר גופני, מבחינת כל מיני פרמטרים, כל הדברים האלה לא רלוונטיים אבל אלה שאלות שאני רוצה לבקש להשאיר אותן לקראת קריאה שנייה ושלישית.

חיים כץ: בסדר.

חיים כץ: תעברי להקראה.

נועה בן-שבת: הצעת חוק שירות התעסוקה (תיקון – הרחבת איסור האפליה), התשע"א-2011 1.

נועה בן-שבת: תיקון סעיף 42 בחוק שירות התעסוקה, התשי"ט-1959, בסעיף 24(א) במקום הקטע החל במלים "לרעה בשל" ועד המילה "מפלגתו" יבוא "מחמת מינו, נטייתו המינית, מעמדו האישי, הריון, טיפולי פוריות, טיפולו הפריה חוץ גופית, היותו הורה, גילו, גזעו, דתו, לאומיותו, ארץ מוצאו, מוגבלותו, השקפתו, מפלגתו או שירותו במילואים, קריאתו לשירות מילואים או שירותו הצפוי בשירות מילואים כהגדרתו בחוק שירות ביטחון (נוסח משולב), התשמ"ו-1986, לרבות מחמת תדירותו או משכו, כמשמעותו בחוק שירות ביטחון (נוסח משולב), התשמ"ו-1986".

נועה בן-שבת: מבחינת הנוסח, הסיפה כאן מיותרת.

נועה בן-שבת: זה יהיה עד "או משכו".

חיים כץ: אנחנו מצביעים.

חיים כץ: בעד אישור הצעת החוק – פה אחד הצעת החוק אושרה כל חברי הכנסת שנמצאים באולם ויש להם זכות להצביע, תמכו.

חיים כץ: ועדת העבודה, הרווחה והבריאות מאשרת את הצעת החוק להכנה לקריאה ראשונה והיא תעלה למליאה.

חיים כץ: אני מקווה שהיא תעבור במליאה.

חיים כץ: היא תרד לכאן ונקדם אותה לקריאה שנייה ושלישית.

נחמן שי: תודה רבה לך.

נחמן שי: עם נמרצות כזאת, אני לא מתפלא שחוקים עוברים כאן ועוברים בהצלחה.

נחמן שי: אני רוצה להגיד עוד משהו, אבל אני אגיד לך את זה אחר כך.

נחמן שי: שנית, אני רוצה להודות לשדולת הנשים שליוותה אותנו בעניין הזה ועזרה לנו.

חיים כץ: תשאיר לך את זה אחרי קריאה שנייה ושלישית.

חיים כץ: תודה רבה.

חיים כץ: הישיבה נעולה.